
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et naiste õiguste süstemaatiline rikkumine Iraani Islamivabariigi ja selle nn moraalipolitsei poolt ei ole president Masoud Pezeshkiani võimu ajal vähenenud;
B.	arvestades, et Iraani valitsus kehtestas 1983. aastal hidžaabi kandmise kohustuse; arvestades, et järelevalvenõukogu kiitis 2024. aasta septembris heaks seaduse perekonna kaitsmiseks hidžaabikandmise ja vooruslikkuse kultuuri edendamise kaudu ning see tugevdab veelgi naiste mahasurumist valitsuse poolt; arvestades, et naisi, kes ilmuvad avalikku kohta ilma pearätita, sageli ahistatakse, vangistatakse, piinatakse ja isegi tapetakse;
C.	arvestades, et ülikooli julgeolekujõud ahistasid Ahoo Daryaeid väidetavalt pearätiseaduse rikkumise tõttu; arvestades, et seejärel võttis Daryaei protestiks ära ka ülejäänud riided, mispeale ta peeti kinni ja kuulutati – nagu lugematul arvul teisigi naisi – „vaimselt haigeks“ ja viidi kinnisesse psühhiaatriaasutusse;
D.	arvestades, et Iraani valitsus teatas kavatsusest avada nn ravikliinik naistele, kes eiravad ranget hidžaabiseadust; arvestades, et vastupanu patologiseerimine on osa Iraani ametivõimude süstemaatilistest püüdlustest suruda alla naiste sõltumatust ja karistada neid, kes ei täida diskrimineerivaid seadusi, nagu kohustuslik hidžaabi kandmine ja sooline segregatsioon;
E.	arvestades, et 1991. aasta bahai küsimuse memorandumis, millele kirjutas alla kõrgeim juht ajatolla Ali Khamenei, nõutakse bahai kogukonna edusammude ja arengu blokeerimist; arvestades, et 2024. aasta märtsis ja aprillis olid 93st kohtusse kutsutud või vangistatud bahaist vähemalt 72 naised;
1.	mõistab teravalt hukka naiste sageneva ja süstemaatilise represseerimise Iraanis seaduste ja määruste abil, mis piiravad tõsiselt naiste vabadusi ja õigusi; mõistab hukka tõsiasja, et ametivõimud pidasid Ahoo Daryaei kinni, kuulutades ta „vaimselt haigeks“, ning määrasid ta psühhiaatriaasutusse; on veendunud, et poliitilist vastupanu avaldavate naiste represseerimine psühhiaatrilise kinnipidamise teel on piinamine;
2.	kutsub Iraani ametivõime üles tunnistama kehtetuks kõik naisi ja tütarlapsi diskrimineerivad õigusaktid ning kaotama kiiresti nn moraalipolitsei ja kõik muud repressiivsed asutused;
3.	mõistab teravalt hukka etniliste ja usuvähemuste tagakiusamise; nõuab, et kõik naiste õiguste kaitsjad ja meelevaldse kinnipidamise ohvrid, sealhulgas bahai naised Neda Emadi ja Parastoo Hakim ning ELi kodanikud vabastataks viivitamata ja tingimusteta;
4.	palub veel kord, et nõukogu kuulutaks islami revolutsioonilise kaardiväe terroriorganisatsiooniks, märkides, et liidumaa kõrgeim üldkohus Düsseldorfis on teinud otsuse Bochumi sünagoogi rünnaku kohta 2022. aastal, mis annab nüüd selleks vajaliku õigusliku aluse;
5.	nõuab tungivalt, et Iraani valitsus annaks ÜRO teabekogumismissioonile ja Iraani inimõiguste olukorra eriraportöörile piiramatu juurdepääsu; nõuab selle volituste uuendamist ja laiendamist, et need hõlmaksid ka aruandlusmehhanismi;
6.	kutsub ELi ja selle liikmesriike üles toetama liikumist „Naised, elu, vabadus“;
7.	teeb presidendile ülesandeks edastada käesolev resolutsioon komisjonile, nõukogule, komisjoni asepresidendile ning liidu välisasjade ja julgeolekupoliitika kõrgele esindajale, Islami nõuandvale esinduskogule ning Iraani Islamivabariigi kõrgeima juhi kantseleile.

